# Eesti Rahva Muuseum

# Küsimusleht nr. 189

# Vaibad

1. Kuidas nimetatakse Teie kodukohas voodi-, seina-, põranda- ning kunagi saani, vankri, hobuse katteks kasutatud vaipu?
2. Kas Teie peres kasutatakse seinavaipu? Mis eesmärgil? (Kaitseb seina määrdumise eest, on ruumile ehteks vms.)
3. Millal Te võtsite kasutusele seinavaibad? Mis ajendil?
4. Kas alates 1940. aastast on Teie peres pidevalt kasutatud seinavaipu? Kui ei, siis millal ja miks võeti need kasutusele?
5. Millised on Teie pere seinavaibad? (Muster ja selle päritolu, tehnika, mõõdud vms.) Kas need on tüüpilised Teie kodukohas levinud seinavaibad?
6. Mis on Teie arvates seinavaiba juures kõige väärtuslikum? (Materjal, muster, kaitseb seina, kaunistab tuba, on mälestusese vms. )
7. Kas Teie kodukohas on levinud arvamus, et majas, kus on meheleminekueas tütreid, peab seinavaip (või mitu) kindlasti olema? Mis põhjusel see tingimus seatud oli?
8. Kas Teie peres kasutatakse põrandavaipu või -riideid? Mis eesmärgil? (Kaitse, ilu, soojus vms.)
9. Millal Te võtsite kasutusele põrandariided ja -vaibad? Mis põhjusel?
10. Millised on Teie pere põrandariided, -vaibad? (Ostetud või ise kootud, muster, tehnika vms.) Kas need on tüüpilised Teie kodukohas levinud põrandakatted?
11. Kas alates 1940. aastast on Teie peres pidevalt kasutatud põrandariideid või -vaipu? Kui ei, siis miks ja miila võeti need tarvitusele?
12. Mis on põrandavaiba, - riide juures Teie arvates kõige väärtuslikum? (Kaitset ja sooja tagavad omadused, ilu, materjal, muster vms.)
13. Millises ruumis ja missuguse paigutusega nimetatud vaibad Teie peres asuvad? Kas on erinevusi eri ruumides (elutuba, köök, esik jne.) paiknevate põrandakatete materjalis, tegumoes, päritolus (ostetud või ise tehtud)?
14. Milliseid voodi- ja päevatekke Teie peres kasutatakse? Kas nad on tüüpilised Teie kodukohas tarvitusel olevad voodikatted?
15. Kas alates 1940. aastast on Teie peres pidevalt kasutatud voodi- ja eriti päevatekke? Kui ei, siis millal ja miks võeti need tarvitusele?
16. Mida Te voodikatete juures hindate enam, mida vähem? Miks? (Materjal, muster, kaitse, ilu, hind, omatehtud, ostetud.)
17. Milliseid vaipu Teie peres veel kasutatakse? Mis otstarve neil on?
18. Kas Teie peres on esinenud juhtumeid, kus teatud vaiba otstarve on mingil põhjusel muutunud? (Näiteks vooditekki on hakatud kasutama seinavaibana, sõidutekki vooditekina vms.)
19. Kas sõidutekke kasutati 1940. aastate teisel poolel?
20. Kas 1940.—1950. aastatel või hiljemgi on vaipu kasutatud maksevahendina (mingi asja omandamisel on see kas alati või mõnel juhul vahetatud muu hulgas ka vaipade/tekkide vastu)? Kas sellisele vaibale seati ka erilisi nõudeid ja tingimusi? Milliseid?
21. Kas Teie kodukohas oli/on tingimata nõudeks, et pruudi kaasavara hulgas peab olema tekk? Mis otstarve sel tekil oli? Kas kaasavaraks määratud tekile seati mingeid kindlaid nõudmisi (Materjal, muster, hulk, ise kootud, tellitud, ostetud, hind vms. )
22. Kas mäletate sõidu- või vooditeki, sõba või kasuka kasutamist pulmakommetes? Kuidas ja mis eesmärgil neid kasutati? Millal viimati?
23. Kas Teie kodukohas on tekke kasutatud kirstukatteks teel kalmistule või kirstu haudalaskmisel? Kuidas veel ja mis eesmärgil on tekke matusekommetes kasutatud? Millal viimati?
24. Milliseid tekke/vaipu olete ostnud või kavatsete osta? Milliseid nõudmisi Te ostu puhul vaibale esitate?
25. Kas olete ise tekke kudunud (tikkinud, heegeldanud vms.)? Milline on Teie arvates töö raskusaste? Millist tehnikat ja tegumoodi eelistate? Mispärast?
26. Kas võtate/võtsite osa käsitööringi tööst? Milline on/oli vaipade osa seal valmistatavate esemete hulgas? Miks tegeldakse Teie arvates tekkide kudumisega? (Majanduslikult kasulik, võimalus oma oskusi ja teotahet rakendada, võimalus käia läbi inimestega, kellega seovad ühised huvid, väärtustatakse vaibakudumist kui osa esivanemat kultuurist vms.)
27. Millised on olnud vaibakudumise, tikkimise, heegeldamise, õmblemise võimalused alates 1940. aastast? (Materjali olemasolu, mustrite leidmise võimalus, ajakulu vms.) Kuidas Te tekkinud probleemid lahendanud olete?
28. Kas Teie peres/kodukohas/kohalikus käsitööringis valmistatud tekkide välisilmes või vaibakudumises üldse on 1980. aastate teisest poolest alates toimunud mingeid muudatusi? (On hakatud kasutama rohkem vanu rahvapäraseid mustreid, vaibakudumine on hoogustunud - paljud on just nüüd hakanud selle vastu huvi tundma, on tekkinud vaipade valmistamisega tegelevaid aktsiaseltse vms.) Mis on Teie arvates nende muudatuste põhjus? Milline on olukord olnud eelnevatel aastakümnetel?
29. Kas Te säilitate kodus enda või omaste vanu tekke (näiteks pulmavaipa)? Mis põhjusel? (Kallis mälestusese, nõudis omal ajal palju materjali ja vaeva, on hinnaline ka praegu.)

Ene Kõresaar